Ιστορικό δράμα

Το ιστορικό δράμα είναι ένα δραματικό έργο που διαδραματίζεται σε μια περασμένη χρονική περίοδο. Ο όρος χρησιμοποιείται συνήθως στον κινηματογράφο και την τηλεόραση, για έργα τα οποία παρουσιάζουν ιστορικά γεγονότα και χαρακτήρες με διαφορετικό βαθμό μυθοπλασίας, όπως δημιουργικούς διαλόγους ή φανταστικές σκηνές με στόχο την αφήγηση ξεχωριστών γεγονότων ή την απεικόνιση μιας ευρύτερης πραγματικότητας. Η βιογραφική ταινία είναι ένα είδος ιστορικού δράματος που επικεντρώνεται σε ένα συγκεκριμένο άτομο ή σε μία συγκεκριμένη ομάδα. Τα ιστορικά δράματα μπορεί να είναι αισθηματικές ταινίες, περιπέτειες και άλλα.

Στη λογοτεχνία, το ιστορικό δράμα διαφοροποιείται από το ιστορικό μυθιστόρημα, το οποίο συνήθως παρουσιάζει φανταστικούς χαρακτήρες και γεγονότα σε ένα φόντο ιστορικών γεγονότων. Ένα ιστορικό δράμα μπορεί να διαδραματίζεται σε μια γενική, όχι πολύ συγκεκριμένη, εποχή όπως ο Μεσαίωνας ή σε μια ορισμένη περίοδο όπως τα Roaring Twenties ή το πρόσφατο παρελθόν.

 Ταινίες εποχής 
Κατά καιρούς, έχουν αποκτήσει σε δημοτικότητα διαφορετικά υποείδη ιστορικού δράματος, όπως τα γουέστερν και οι ταινίες χλαμύδας που κυριάρχησαν στον κινηματογράφο της Βόρειας Αμερικής τη δεκαετία του 1950.

Η ταινία εποχής είναι ένα ξεχωριστό είδος ιστορικού δράματος. Οι πρώτοι κριτικοί τις όρισαν ως ταινίες που εστιάζουν στον ρομαντισμό και τις σχέσεις σε ένα πολυτελές περιβάλλον, αντιπαραβάλλοντάς τες με άλλα ιστορικά δράματα που γενικά θεωρείται ότι έχουν πιο σοβαρά θέματα. Άλλοι κριτικοί υπερασπίστηκαν τις ταινίες εποχής υποστηρίζοντας ότι απαξιώνονται επειδή είναι ένα είδος που απευθύνεται συχνά σε γυναίκες. Οι ταινίες εποχής έχουν επίσης περιγραφεί ως συντηρητικό είδος, που εξυμνεί ένα φανταστικό παρελθόν το οποίο δεν υπήρξε ποτέ στην πραγματικότητα.

Παραδείγματα ελληνικών ταινιών εποχής είναι οι ταινίες Πολίτικη κουζίνα (2003) του Τάσου Μπουλμέτη, Μαύρο λιβάδι (2009) του Βαρδή Μαρινάκη, Μικρά Αγγλία (2013) του Παντελή Βούλγαρη και Έξοδος 1826 (2017) του Βασίλη Τσικάρα.

 Ιστορική ακρίβεια 
μικρογραφία| Από τα γυρίσματα (2004) μιας κινηματογραφικής σκηνής του 19ου αι. στο Λονδίνο
Το ιστορικό δράμα περιλαμβάνει ως επί το πλείστον φανταστικές αφηγήσεις που βασίζονται σε πραγματικούς ανθρώπους ή ιστορικά γεγονότα, όπως τα ιστορικά έργα του Ουίλιαμ Σαίξπηρ ή τα έργα Απόλλων 13, Οι Τυδώρ, Braveheart, Τσερνόμπιλ, Εχθρός προ των πυλών, Οι άθλιοι και Τιτανικός. Τα έργα αυτά μπορεί να κάνουν αναφορές σε πρόσωπα της πραγματικής ζωής ή γεγονότα της αντίστοιχης χρονικής περιόδου ή να περιέχουν ακριβείς αναπαραστάσεις της περιόδου αυτής.

Τα έργα που αποσκοπούν στην ακριβή απεικόνιση συγκεκριμένων ιστορικών γεγονότων ή προσώπων είναι γνωστά ως δραματοποιημένα ντοκιμαντέρ, όπως είναι το The Report. Σε άλλα έργα, η ζωή ενός ατόμου παίζει κεντρικό ρόλο στην ιστορία. Τέτοια έργα είναι γνωστά ως βιογραφικά δράματα, με αξιοσημείωτα παραδείγματα ταινίες όπως Αλέξανδρος, Φρίντα, Ο οίκος του Σαντάμ, Λίνκολν, Η ζωή ενός ανθρώπου, Οργισμένο είδωλο, Στάλιν και Οπενχάιμερ.

 Παραπομπές 

Κατηγορία:Κινηματογραφικά είδη
Κατηγορία:Δράμα